## Educació veu “positiu” que s'ajorne la nova EBAU, però demana al Ministeri “seguretat jurídica i celeritat” sobre les proves d'aquest curs

*** El director general d'Ordenació Educativa, Ignacio Martínez, critica que la reunió “s'ha convocat sense un ordre del dia i sense cap mena de documentació”
* “Hi ha molts aspectes pendents, com les característiques que han de tindre els diferents exercicis de la prova i tampoc s'ha concretat un calendari concret, la qual cosa pot afectar negativament el nostre alumnat”
* “El Ministeri únicament ha explicat que no publicarà cap mena de reial decret, però tampoc ha dit en cap moment que modificarà el calendari d'aplicació de la LOMLOE, que obligava a aplicar aquestes proves aquest curs escolar”**

La Conselleria d'Educació, Universitats i Ocupació ha valorat l'ajornament de la nova EBAU, però ha demanat al Ministeri d'Educació “seguretat jurídica i celeritat” sobre les proves d'aquest curs.

Així ho ha traslladat el director general d'Ordenació Educativa de la Conselleria, Ignacio Martínez, que ha participat en la videoconferència convocada amb el Ministeri. “És positiu que el Ministeri haja accedit finalment a posposar l'aplicació de la nova prova d'accés a la universitat, però hi ha encara molts aspectes que no són clars”, ha assenyalat.

Així, Martínez ha explicat que la reunió “s'ha convocat sense un ordre del dia i sense cap mena de documentació i hi ha aspectes que s'han quedat pendents, especialment les característiques que han de tindre els diferents exercicis de la prova”. El director general d'Ordenació ha criticat que “no s'ha concretat ni s'ha establit un calendari concret, aspectes que pensem que pot afectar negativament el nostre alumnat”.

Així mateix, Martínez ha assenyalat que des de diferents comunitats autònomes s'ha traslladat inquietud “per una falta de seguretat jurídica en la fórmula utilitzada, atés que el Ministeri únicament ha explicat que no publicarà cap mena de reial decret, però tampoc ha dit en cap moment que modificarà el calendari d'aplicació de la LOMLOE, que obligava a aplicar aquestes proves aquest curs escolar”.

Fecha: 31/08/2023